ai4bharat/Pralekha huggingface dataset:
மத்திய அமைச்சரவை
பொது மற்றும் வணிக விஷயங்களில் பரஸ்பர சட்ட உதவிகளுக்காக இந்தியா- மொரோக்கோ நாடுகளுக்கிடையே ஒப்பந்தம் செய்து கொள்ள மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் கூடிய மத்திய அமைச்சரவை பொது மற்றும் வணிக விஷயங்களில் பரஸ்பர சட்ட உதவிகளை மேற்கொள்ள இந்தியா- மொரோக்கோ நாடுகளுக்கு இடையே ஒப்பந்தம் செய்து கொள்ள தனது ஒப்புதலை அளித்தது.
இதன் முக்கிய அம்சங்களாவன:
- நீதிமன்ற அழைப்புகளையும் இதர நீதிமன்ற ஆவணங்களையும் வழங்குவது அல்லது இவை தொடர்பான செயல்முறைகள்;
- பொதுவிஷயங்களில் சான்றுகளைப் பதிவு செய்வது;
- ஆவணங்கள், பதிவுகள் ஆகியவற்றை ஆய்வு செய்வது, அவற்றை அடையாளம் காண்பது மற்றும் நீதிமன்றத்தின் முன்வைப்பது;
- பொது விஷயங்களில் சான்றுகளை மேற்கொள்வதற்கான கோரிக்கை கடிதங்களை வழங்குவது; மற்றும்
- நடுவர் நீதிமன்றங்கள் வழங்கிய உத்தரவுகளை அங்கீகரித்து, செயல்படுத்துவது.
பயன்கள்: இரு நாடுகளைச் சேர்ந்த குடிமக்களுக்கும் இது பயனுள்ளதாக இருக்கும். பொது மற்றும் வணிக விஷயங்களில் நட்புறவு மற்றும் பயனுள்ள ஒத்துழைப்புக்கான உறவுகளை வலுப்படுத்த வேண்டும் என்ற இருநாடுகளின் விருப்பத்தை இது நிறைவேற்றுவதாக இருக்கும். அடிப்படையில் இந்த ஒப்பந்தத்தின் சாரமும் மொழியும் உணர்வும் இதுவே ஆகும். நீதிமன்ற அழைப்புகள், நீதித்துறை ஆவணங்கள், கோரிக்கை கடிதங்கள் மற்றும் நீதிமன்ற உத்தரவுகள், நடுவர் நீதிமன்ற தீர்ப்புகள் ஆகியவற்றை செயல்படுத்துவதாக இருக்கும்.
பின்னணி:
விடுதலைக்கு முந்தைய காலத்தில் இருந்தே இந்தியாவிற்கும் ஆப்பிரிக்க நாடுகளுக்கும் இடையே உறவுகள் இருந்து வந்தன. கடந்த பல ஆண்டுகளாகவே இந்தியாவிற்கு மொரோக்கோவிற்கும் இடையே இருதரப்பு உறவுகளும் நட்புறவும் நீடித்து வந்துள்ளன. அணிசேரா இயக்கத்தில் இந்த இரு நாடுகளுமே பங்கேற்றிருந்தன. மொரோக்கோ காலனியாதிக்கத்திலிருந்து விடுதலை பெறவும், மொரோக்கோவின் விடுதலை போராட்டத்திற்கும் ஐக்கிய நாடுகள் சபையில் இந்தியா ஆதரவு தெரிவித்து வந்துள்ளது. 1956 ஜூன் 20 அன்று இந்தியா மொரோக்கோவை அங்கீகரித்து 1957-ல் உறவுகளை ஏற்படுத்திக் கொண்டது. மொரோக்கோவுடன் பரஸ்பர ஒத்துழைப்பு தளத்தை அதிகரிக்க வேண்டியதன் அவசியத்தை இந்தியா உணர்ந்திருப்பதோடு, பொது மற்றும் வணிக விஷயங்களில் இரு நாடுகளுக்கும் இடையே ஒத்துழைப்பு அம்சங்களை விரிவுபடுத்த வேண்டியதன் முக்கியத்துவத்தையும் உணர்ந்துள்ளது.
சுகாதாரம் மற்றும் குடும்ப நலத்துறை அமைச்சகம்
கோவாவில் ஜி20 சுகாதாரப் பணிக்குழுவின் 2-வது கூட்டத்தை மத்திய சுகாதாரம் மற்றும் குடும்ப நலத்துறை இணையமைச்சர் டாக்டர் பாரதி பிரவின் பவார், மத்திய சுற்றுலா மற்றும் துறைமுகங்கள், கப்பல், நீர்வழிப் போக்குவரத்துத்துறை இணையமைச்சர் திரு ஸ்ரீபத் நாயக் ஆகியோர் தொடங்கி வைத்தனர்
கோவாவில் ஜி20 சுகாதாரப் பணிக்குழுவின் 2-வது கூட்டத்தை மத்திய சுகாதாரம் மற்றும் குடும்ப நலத்துறை இணையமைச்சர் டாக்டர் பாரதி பிரவின் பவார், மத்திய சுற்றுலா மற்றும் துறைமுகங்கள், கப்பல், நீர்வழிப் போக்குவரத்துத்துறை இணையமைச்சர் திரு ஸ்ரீபத் நாயக் ஆகியோர் தொடங்கி வைத்து சிறப்புரையாற்றினார்கள். நித்தி ஆயோக் உறுப்பினர்  டாக்டர் வி.கே பால், மத்திய சுகாதாரத் துறை செயலாளர் திரு ராஜேஷ் பூஷன் மற்றும் ஜி20 உறுப்பு நாடுகளைச் சேர்ந்த இதர பிரதிநிதிகள், விருந்தினர் நாடுகள், சர்வதேச அமைப்புகள், கூட்டமைப்புகள் பிரதிநிதிகள் ஆகியோர் இக்கூட்டத்தில் கலந்துகொண்டனர்.
இக்கூட்டத்தில் பேசிய டாக்டர் பாரதி பிரவின் பவார், இந்தியாவின் ஜி20 முன்னுரிமைகள் சீர்திருத்தப்பட்ட பன்முகச் சூழலில் கவனம் செலுத்துவதாகக் கூறினார். இது 21-ம் நூற்றாண்டில் பல்வேறு சவால்களை எதிர்கொள்வதற்கான ஒரு பொறுப்புடன் கூடிய, அனைத்தையும் கொண்ட, சமத்துவமிக்க பிரதிநிதித்துவ அமைப்பை உருவாக்குவதாக அவர் தெரிவித்தார்.
பின்னர் பேசிய திரு ஸ்ரீபத் நாயக், கடந்த ஒரு ஆண்டில் 1.4 மில்லியனுக்கு மேற்பட்ட மருத்துவ சுற்றுலாப் பயணிகள் இந்தியாவிற்கு வருகை தந்துள்ளதாகவும், இது மருத்துவ சுற்றுலாவுக்கான சிறந்த இடமாகத் திகழ்வதாகவும் குறிப்பிட்டார்.
பிரதமர் அலுவலகம்
‘மனதின் குரல் 2.0’ 9-வது நிகழ்ச்சியில் பிரதமர் உரை
அறிவியல் மற்றும் தொழில்நுட்பத்தில் இந்திய இளைஞர்கள் அதிக ஆர்வம் செலுத்துகின்றனர்: பிரதமர்
சில தினங்களுக்கு முன் லடாக்கில் வரலாறு படைக்கப்பட்டுள்ளது
மனதின் குரல் 2.0’ 9-வது நிகழ்ச்சியில் உரையாற்றிய பிரதமர் திரு.நரேந்திர மோடி, இளமைத் துடிப்புடன் கூடிய இந்தியா, அறிவியல் & தொழில்நுட்பத்தில் அதிக ஆர்வம் செலுத்துகிறது. இளைஞர்களின் உற்சாகத்தைப் பாராட்டிய அவர், “சந்திரயான்-2 நிலவில் இறங்குவதை காண நான் பெங்களூரு சென்றிருந்தபோது, அங்கு குழுமியிருந்த குழந்தைகள் இடையே உற்சாகமும், ஆர்வமும் பொங்கியெழுந்ததைக் கண்டேன். யாரிடத்திலும் சோர்வு தென்படவில்லை. இரவு முழுவதும் அவர்கள் கண்விழித்திருந்தனர். அறிவியல், தொழில்நுட்பம் மற்றும் புதுமை என்று வரும்போது அதில் தலையிட்டு அறிந்து கொள்ளும் அவர்களது ஆர்வத்தை யாரும் மறந்து விட முடியாது” என்றும் தெரிவித்தார்.
மனதின் குரல் நிகழ்ச்சியில் தமது எண்ணங்களைப் பகிர்ந்து கொண்ட பிரதமர், குழந்தைகள் மற்றும் இளைஞர்களிடையே காணப்படும் உற்சாகத்திற்கு ஊக்கமளிக்கவும், அவர்களின் அறிவியல் ஆற்றலை மேம்படுத்தவும், அண்மையில் ஸ்ரீஹரிகோட்டாவில் ராக்கெட் செலுத்தப்படுவதை நேரில் காண ஏற்பாடு செய்யப்பட்டது. இந்த வசதி அனைவருக்கும் பொருந்தும், இதற்கு ஆன்-லைன் மூலம் முன்பதிவு செய்து கொள்ளலாம். அனைத்துப் பள்ளிக்கூடங்களின் முதல்வர்கள் & ஆசிரியர்கள் வரும் காலங்களில் இந்த வாய்ப்பை பயன்படுத்தி பயனடையுமாறும் அவர் கேட்டுக் கொண்டார்.
அந்த வகையில், இஸ்ரோவின் ‘யுவிகா’ திட்டம் இளைஞர்களை அறிவியலோடு ஒருங்கிணைப்பதாக அவர் பாராட்டினார். ‘இளம் விஞ்ஞானி திட்டம்’ என்பதை குறிக்கும் ‘யுவிகா’, பள்ளி மாணவர்களுக்காக 2019 ஆம் ஆண்டு தொடங்கப்பட்டது. “ஜெய் ஜவான், ஜெய் கிசான், ஜெய் விஞ்ஞான், ஜெய் அனுசந்தான்” என்ற நமது தொலைநோக்குப் பார்வையுடன் தொடர்புடையது இந்த திட்டம் என்றும் அவர் குறிப்பிட்டார். www.yuvika.isro.gov.in என்ற இணையதளத்திற்கு சென்று இளம் மாணவர்கள் இத்திட்டத்தில் இணைந்து கொள்ளுமாறும் பிரதமர் மோடி கேட்டுக் கொண்டார்.
உயிரி எரிபொருள் மூலம் விமானத்தை இயக்குவதற்கான தொழில்நுட்பத்தை உருவாக்கியுள்ள இந்திய அறிவியல் தொழில் ஆராய்ச்சி கவுன்சில் மற்றும் டேராடூனில் உள்ள இந்திய பெட்ரோலிய ஆராய்ச்சி நிறுவன விஞ்ஞானிகளின் முயற்சிகளையும் பிரதமர் பாராட்டினார். லே பகுதியில் உள்ள குஷோக் பாகுலா ரிம்போச்சி விமான நிலையத்திலிருந்து இந்தியாவில் தயாரிக்கப்பட்ட உயிரி – ஜெட் எரிபொருள் 10% கலக்கப்பட்ட எரிபொருளை பயன்படுத்தி, இந்திய விமானப் படையின் ஏ.என்.-32 விமானம் இயக்கப்பட்டதன் மூலம் வரலாறு படைக்கப்பட்டுள்ளதாகவும் அவர் கூறினார். இந்தியாவின் பல்வேறு இடங்களில் உள்ள பழங்குடியினர் பகுதிகளிலிருந்து கொள்முதல் செய்யப்பட்ட சமையலுக்கு பயன்படாத தாவர எண்ணெய்களிலிருந்து இந்த உயிரி ஜெட் எரிபொருள் தயாரிக்கப்பட்டது என்றும் அவர் தெரிவித்தார். இது போன்ற முயற்சிகள், கரியமில வாயு வெளியேற்றத்தை பெருமளவு குறைப்பதோடு, இந்தியா வெளிநாடுகளிலிருந்து கச்சா எண்ணெய் இறக்குமதியை சார்ந்திருக்கும் நிலையையும் குறைக்கும் என்றும் பிரதமர் தெரிவித்தார்.
உள்துறை அமைச்சகம்
மத்திய உள்துறை அமைச்சர் திரு அமித் ஷா இன்று தில்லி, ஹரியானா மற்றும் உத்திரப்பிரதேச மாநில முதல்வர்களுடன் தேசிய தலைநகர் பிராந்தியத்துக்கான  ஒருங்கிணைந்த கோவிட்-19 செயல்உத்திக்கான ஆலோசனைக் கூட்டத்தை நடத்தினார்
மத்திய உள்துறை அமைச்சர் திரு அமித் ஷா இன்று தில்லி, ஹரியானா மற்றும் உத்திரப்பிரதேச மாநில முதல்வர்களுடன் தேசிய தலைநகர் பிராந்தியத்துக்கான  ஒருங்கிணைந்த கோவிட்-19 செயல்உத்திக்கான ஆலோசனைக் கூட்டத்தை நடத்தினார்.
கோவிட்-19 தொற்று இருப்பதாகச் சந்தேகப்படும் நபர்களுக்கு பரிசோதனை செய்வதை அதிகரிக்க வேண்டிய தேவையை மத்திய அமைச்சர் வலியுறுத்தினார். அப்பொழுதுதான் என்சிஆர் பிராந்தியத்தில் தொற்று விகிதத்தை குறைக்க முடியும். ரேபிட் ஆன்டிஜன் பரிசோதனைக் கருவிகள் மூலமாக கூடுதலான பரிசோதனைகளை மேற்கொள்வது என்பது உலக சுகாதார நிறுவனம் பரிந்துரைத்துள்ளபடி தொற்று பரவல் விகிதத்தை 10 சதவிகிதத்திற்கு கீழ் குறைக்க உதவும் என்று திரு அமித் ஷா தெரிவித்தார். இந்தப் பரிசோதனை கருவிகள் மூலம் தோராயமாக 90 சதவிகித பரிசோதனை சாத்தியம் ஆகும். இந்தக் கருவிகளை இந்திய அரசு உத்திரப்பிரதேசம் மற்றும் ஹரியானா மாநில அரசுகளுக்கு அவர்கள் விரும்பும் எண்ணிக்கையில் வழங்கும் என்று திரு அமித் ஷா தெரிவித்தார். ஏழை மக்கள் மற்றும் தேவையுள்ளோரின் வாழ்க்கையைப் பாதுகாக்க வேண்டும் என்ற மனிதநேய கண்ணோட்டத்துக்கு முக்கியத்துவம் தரவேண்டும் என்று வலியுறுத்திய மத்திய உள்துறை அமைச்சர் நோயாளிகளை ஆரம்ப நிலையிலேயே மருத்துவமனையில் சேர்ப்பதற்கு கவனம் செலுத்த வேண்டும் என்றும் அப்படிச் செய்வதுதான் இறப்பு விகிதத்தைக் குறைக்கும் என்றும் தெரிவித்தார். என்சிஆர் பிராந்த்தியத்தில் கோவிட்-19 வரைபடமாக்கலுக்கு ஆரோக்கிய சேது மற்றும் இதிகாஸ் செயலிகளை பெருமளவில் பயன்படுத்த வேண்டும் என்றும் அவர் வலியுறுத்தினார். கோவிட் நோயாளிகளுக்காக டெல்லியில் பயன்படுத்தப்பட்டு வரும் எய்ம்ஸ் தில்லி தொலைமருத்துவ ஆலோசனை மாதிரியை உத்திரப்பிரதேசம் மற்றும் ஹரியானாவில் அப்படியே பயன்படுத்த வேண்டும் என்று அமைச்சர் வலியுறுத்தினார். உத்திரப்பிரதேசம் மற்றும் ஹரியானா ஆகியவை எய்ம்ஸ் தொலைமருத்துவ கோவிட் ஆலோசனையில் இணைந்து கொண்டு, நோயாளிகள் மருத்துவ நிபுணர்களின் ஆலோசனைகளைப் பெறுவதற்கு உதவ வேண்டும் என்று அமைச்சர் பரிந்துரைத்தார். உத்திரப்பிரதேசம் மற்றும் ஹரியானாவில் உள்ள சிறிய மருத்துவமனைகளில் பணியாற்றும் மருத்துவர்களுக்கு தொலைவீடியோகிராபி உதவியுடன் எய்ம்ஸ் மருத்துவமனை பயிற்சி அளிக்கும்.
நீர்வளத் துறை அமைச்சகம்
நாட்டில் உள்ள 91 முக்கிய நீர்த்தேக்கங்களின் நீர் சேமிப்பு ஒரு சதவீதம் குறைந்துள்ளது
நாட்டில் உள்ள 91 பெரிய நீர்த்தேக்கங்களில் உள்ள நீர் சேமிப்பு அளவு 2018 ஏப்ரல் 19ஆம் தேதி முடிந்த வாரத்தில் 38.989 பி.சி.எம்.மாக உள்ளது. இது இந்த நீர்த்தேக்கங்களின் மொத்த இருப்புத் திறனில் 24 சதவீதமாகும். 2018 ஏப்ரல் 12ஆம் தேதி முடிந்த வாரத்தில் நீர் இருப்பு 25 சதவீதமாக இருந்தது. 2018 ஏப்ரல் 19ஆம் தேதி முடிவடைந்த வாரத்தில் கடந்த ஆண்டு இதே காலக்கட்டத்தில் இருந்த அளவில் 84 சதவீதமும் கடந்த 10 ஆண்டுகாலச் சராசரியில் 90 சதவீதமும் இருப்பு உள்ளது.
இந்த 91 நீர்த்தேக்கங்களின் மொத்த சேமிப்பு அளவு 191.993 பி.சி.எம்.மாக உள்ளது. இது மொத்த நீர்த்தேக்க அளவான 257.812 பி,சி,எம்.மின் 63 சதவீதமாகும். இந்த 91 நீர்த்தேக்கங்களில் 37 நீர்த்தேக்கங்களின் நீர்மின் பயன் 60 மெகா வாட்டுக்கும் கூடுதலாகும்.
தென்பிராந்திய நீர்த்தேக்கநிலை
தென்பிராந்தியம் என்பது ஆந்திரப் பிரதேசம், தெலங்கானா, ஏ.பி.&டி.ஜி. , கர்நாடகா, கேரளா மற்றும் தமிழ்நாடு ஆகியவற்றை உள்ளடக்கியதாகும். மத்திய நீர் ஆணையத்தின் நேரடிக் கண்காணிப்பில் உள்ள 31 நீர்த்தேக்கங்களின் இருப்புத் திறன் 51.59 பி.சி.எம். ஆகும். இந்த நீர்த்தேக்கங்களில் உள்ள மொத்த நீரின் இருப்பு 7.90 பி.சி.எம். ஆகும். இது மொத்த இருப்புத் திறனில் 15 சதவீதமாகும். கடந்த ஆண்டு இதே காலக்கட்டத்தில் நீரின் இருப்பு 11 சதவீதமாக இருந்ததுடன் கடந்த பத்தாண்டுகளில் நீர் இருப்பின் சராசரி 21 சதவீதமாக இருந்தது. நடப்பு ஆண்டில் நீரின் இருப்பு கடந்த ஆண்டை விடச் சிறப்பாக இருப்பதுடன் கடந்த பத்தாண்டுகாலச் சராசரியுடன் ஒப்பிடுகையில் குறைவாக உள்ளது.
ராஜஸ்தான், மேற்கு வங்கம், திரிபுரா, மகாராஷ்டிரா, உத்தரகாண்ட், ஏ.பி.&டி.ஜி. , ஆந்திரப் பிரதேசம், கர்நாடகா, கேரளா மற்றும் தமிழ்நாடு ஆகிய மாநிலங்களில் நீர் இருப்பு நிலை கடந்த ஆண்டைவிட சிறப்பாக உள்ளது.
கூடுதல் விவரங்களுக்கு www.pib.nic.in என்ற வலைதளத்தைப் பார்க்கவும்.
அறிவியல் மற்றும் தொழில்நுட்பத்துறை
காஸியாபாத்தில் உள்ள தேசிய பேரிடர் மீட்புப்படையின் 8-வது படைப்பிரிவு மையத்தில் 10 படுக்கைகள் கொண்ட மருத்துவமனையை திறந்துவைத்தார் டாக்டர் ஹர்ஷ் வர்த்தன்.
காஸியாபாத்தில் உள்ள தேசிய பேரிடர் மீட்புப் படையின் 8-வது படைப்பிரிவு மையத்தில் நவீன, நீடித்த, மாற்றத்தக்க, விரைவில் கட்டமைக்கப்பட்ட, பாதுகாக்கப்பட்ட மற்றும் பல்வேறு கால நிலைகளுக்கு ஏற்ற 10 படுக்கைகளைக் கொண்ட தற்காலிக மருத்துவமனையை மத்திய அமைச்சர்  டாக்டர் ஹர்ஷ் வர்த்தன் திறந்துவைத்தார்.
நிகழ்ச்சியில் பேசிய டாக்டர். ஹர்ஷ் வர்த்தன், “வசதியாக வாழ்வதற்கான சூழலில், பாதுகாப்பு அம்சங்களுடன் ஆரம்ப சுகாதார வசதிகளை வழங்குவதற்காக தற்காலிக மருத்துவமனை வசதிகள் வடிவமைக்கப்பட்டுள்ளன. இது 20 ஆண்டுகள் வரை நீடித்திருக்கக் கூடியது,” என்றார்.
நாடு முழுவதும் 1,500-க்கும் மேற்பட்ட ஆய்வகங்கள் இருப்பதாகவும், நாள்தோறும் 10 லட்சத்துக்கும் மேற்பட்ட கோவிட்-19 சோதனைகளை மேற்கொள்ளும் திறனை இந்தியா பெற்றிருப்பதாகவும் அமைச்சர் குறிப்பிட்டார். நாட்டில் மூன்று விதமான தடுப்பு மருந்துகளைத் தயாரிக்கும் பணிகள் வேகமாக நடைபெற்று வருவதாகவும், இவற்றின் பரிசோதனை மேம்பட்ட கட்டத்தில் இருப்பதாகவும் அவர் தெரிவித்தார். அவற்றில் ஒரு மருந்து மூன்றாவது கட்ட சோதனையில் இருப்பதாக அவர் கூறினார். பல்வேறு கட்டப் பரிசோதனைகள் முடிந்த பிறகு, விரைவில் நமது நாட்டுக்குத் தடுப்பு மருந்து கிடைக்கும் என்று டாக்டர் ஹர்ஷ் வர்த்தன் நம்பிக்கை தெரிவித்தார்.
(Visitor Counter : 146
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
2023 ஜூன்-ஜூலை மாதத்திற்கான நிர்வாக செயலகங்களின் சீர்திருத்த அறிக்கை வெளியீடு
88.94 சதவீத மக்கள் குறைகளுக்கு தீர்வு காணப்பட்டுள்ளது
2023 ஜூன்-ஜூலை மாதத்திற்கான “நிர்வாக செயலக சீர்திருத்தங்கள்" குறித்த மாதாந்திர அறிக்கையை நிர்வாகச் சீர்திருத்தகங்கள் மற்றும் பொதுமக்கள் குறைதீர்ப்புத் துறை வெளியிட்டுள்ளது.
2023 ஜூன்- ஜூலை மாத அறிக்கையின் முக்கிய அம்சங்கள் பின்வருமாறு:
தூய்மை இயக்கம் மற்றும் நிலுவைத் தொகையைக் குறைத்தல்
- 3.22 லட்சம் கோப்புகள் ஆய்வு செய்யப்பட்டன. அடையாளம் காணப்பட்ட 1.96 லட்சம் கோப்புகளில் 1.49 லட்சம் கோப்புகள் தொடர்பாக தீர்வு காணப்பட்டது.
- பெறப்பட்ட 9.70 லட்சம் புகார்களில் 8.63 இலட்சம் மக்கள் குறைகளுக்கு தீர்வு காணப்பட்டுள்ளது 
- 2023 ஜூன்- ஜூலை மாதங்களில் 40.64 லட்சம் சதுர அடி இடம் விடுவிப்பு
- 2023 ஜூன்-ஜூலை மாதங்களில் குப்பை அகற்றுதல் மூலம் ஈட்டிய வருவாய் ரூ.37.56 கோடி
- 7,186 இடங்களில் தூய்மைப் பணி மேற்கொள்ளப்பட்டது
முடிவெடுப்பதில் செயல்திறனை அதிகரித்தல்
- மத்திய அரசின் அனைத்து அமைச்சகங்கள் மற்றும் துறைகளில் காலதாமதங்கள் குறைக்கப்பட்டுள்ளன.
- 43 அமைச்சகங்கள் மற்றும் துறைகள் 2021-2023 பிரதிநிதிக்குழு உத்தரவை மறுஆய்வு செய்து மாற்றியமைத்துள்ளன
- 40 அமைச்சகங்கள் மற்றும் துறைகளில் அலுவல் அதிகாரி செயல்முறை நடைமுறையில் உள்ளது.
மின்-அலுவலக அமலாக்கம் மற்றும் ஆய்வு
- 75 அமைச்சகங்களும் மின்-அலுவலகம் 7.0 மென்பொருளை ஏற்றுக்கொண்டுள்ளன.
- மத்திய தலைமைச் செயலகத்தில் உள்ள 9.24 லட்சம் காகிதக் கோப்புகளும் 27.44 லட்சம் மின் கோப்புகளும் உள்ளன.
- 10 அமைச்சகங்கள் மற்றும் துறைகள் 2023 ஜூன் மாதத்தில் 100 சதவீத மின்-ரசீது நடைமுறையை செயல்படுத்தியுள்ளன.
- 2023 மே மாதத்தில் 91.43 சதவீதமாக இருந்த மின் ரசீதுகள் ஜூன் மாதத்தில் 91.92 சதவீதமாக அதிகரித்துள்ளது
சிறந்த நடைமுறைகள்
தொலைத்தொடர்புத் துறை: ஊழியர்களின் உடல்நலம் மற்றும் நல்வாழ்வை உறுதி செய்வதற்காக, சஞ்சார் பவனில் உள்ள தொலைத்தொடர்புத் துறையில் ஒரு அறை உடற்பயிற்சி கூடமாக மாற்றப்பட்டு, 23.06.2023 அன்று திறக்கப்பட்டது.
உயிரித் தொழில்நுட்பத்துறை: விண்ணப்பதாரர்கள் முன்மொழிவுகளைச் சமர்ப்பிக்கவும், திட்டங்களின் தொகுப்பை உருவாக்கவும், மின் புத்தகம், போன்றவை ஏற்படுத்தப்பட்டுள்ளன. பயோடெக்னாலஜி துறையின்  பல்வேறு ஆராய்ச்சி மற்றும் மேம்பாட்டுத் திட்டங்களின் கீழ் அறிவிப்புகளுக்குக் காத்திருக்காமல், விண்ணப்பத்தாரர்கள் ஆண்டு முழுவதும் ஆராய்ச்சி மானிய திட்ட முன்மொழிவு விண்ணப்பங்களைச் சமர்ப்பிக்க இ-ப்ரோமிஸ்  செயல்முறை உதவுகிறது.
வணிகத் துறை: இந்த துறை, அதன் ஊழியர்களின் திறன் மேம்பாடு மற்றும் பயிற்சிக்காக பல நடவடிக்கைகளை எடுத்துள்ளது. வருடாந்திர திறன் மேம்பாட்டுத் திட்டத்தைத் தவிர அதன் தக்ஷதா என்ற திட்டத்தின் கீழ், மொத்த ஊழியர்களில் 30 சதவீதம் பேர் பயிற்சிகளை நிறைவு செய்துள்ளனர். அனைத்து ஊழியர்களும் அணுகக்கூடிய ஒரு தளத்தை இத்துறை உருவாக்கியுள்ளது. இது தரவு பகிர்தல் மற்றும் நிர்வாக நடைமுறைகளை டிஜிட்டல் மயமாக்க உதவுகிறது.
பிரதமர் அலுவலகம்
கிளாஸ்கோவில் நடைபெற்ற சிஓபி26 உச்சிமாநாட்டில் பிரதமர் மோடி –உக்ரைன் அதிபர் சந்திப்பு
ஸ்காட்லாந்தின் கிளாஸ்கோ நகரில் நவம்பர் 2, 2021 அன்று நடைபெற்ற பருவ நிலை மாற்றம் தொடர்பான சிஓபி26 உச்சி மாநாட்டில் பங்கேற்ற பிரதமர் திரு. நரேந்திர மோடியும், உக்ரைன் அதிபர் வோலோடிமிர் ஜெலென்ஸ்கியையும் சந்தித்து பேசினர்.
பிராந்திய வளர்ச்சி, இருதரப்பு உறவுகள் குறித்து இரு தலைவர்களும் பேச்சுவார்த்தை நடத்தினார்.
இரு நாடுகளும், கோவிட் தடுப்பூசி சான்றிதழ்களை பரஸ்பரம் அங்கீகரித்தல் உட்பட தொற்றுநோய் காலங்களில் மேற்கொண்ட ஒத்துழைப்பு குறித்து அவர்கள் தங்களின் திருப்தியை தெரிவித்தனர்.இந்த ஆண்டின் தொடக்கத்தில் கோவிட் தொற்றுநோயின் இரண்டாம் கட்டத்தின் போது இந்தியாவிற்கு ஆக்ஸிஜன் செறிவூட்டிகளை வழங்கிய மனிதாபிமான செயலுக்காக அதிபர் ஜெலென்ஸ்கிக்கு பிரதமர் மோடி நன்றி தெரிவித்தார்.
இரு நாட்டின் மக்களுக்கிடையே உள்ள உறவு, குறிப்பாக உக்ரைனின் பல்வேறு பல்கலைக்கழகங்களில் படிக்கும் அதிக எண்ணிக்கையிலான இந்திய மாணவர்கள் படிப்பது சாதகமான சூழல் இரு தலைவர்களும் பேசினர்.
இருதரப்பு உறவுகளை மேலும் வலுப்படுத்துவதற்கு இணைந்து செயல்பட தயாராக இருப்பதை இரு தலைவர்களும் மீண்டும் உறுதிப்படுத்தினர்
மத்திய அமைச்சரவை
சர்வதேச அஞ்சல் சங்கத்தின் சட்டவிதிகளின் 11-வது கூடுதல் நடைமுறைக்கு மத்திய அமைச்சரவை ஒப்புதல்
அபித்ஜானில், 9-27 ஆகஸ்ட் 2021-ல் நடைபெற்ற சர்வதேச அஞ்சல் சங்கத்தின் 27-வது மாநாட்டில் கையெழுத்தான சட்ட விதிகளில் இடம்பெற்றுள்ள 11-வது கூடுதல் நடைமுறையில் தெரிவிக்கப்பட்டுள்ளபடி, சர்வதேச அஞ்சல் சங்கத்தின் விதிமுறைகளில் மேற்கொள்ளப்பட்ட திருத்தத்திற்கு, பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் ஒப்புதல் அளித்துள்ளது.
இந்த ஒப்புதல் மூலம் இந்திய அஞ்சல் துறை, குடியரசுத் தலைவரால் கையெழுத்திடப்பட்ட “ஒப்புதல் ஆணை” பெறுவதுடன், அதனை சர்வதேச அஞ்சல் சங்கத்தின் சர்வதேச அமைப்பின் தலைமை இயக்குனரிடம் ஒப்படைக்கும்.
இது சர்வதேச அஞ்சல் சங்க விதிகளில் இடம்பெற்றுள்ள விதிமுறை 25 மற்றும் 30-ல் எழும் கடமைகளை நிறைவேற்றும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1850576
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலைப் பாதுகாப்புத் திட்டம்
இந்தியாவில் சாலைப் பாதுகாப்பு திட்டத்தை தீவிரமாக செயல்படுத்தி வருவதன் காரணமாக சாலை விபத்து இறப்பு விகிதம் குறைந்துள்ளது.
இறப்புகளுக்கான இழப்பீடு கோரிவரும் புகார்களும் குறைந்துள்ளன. 2017-18 ம் ஆண்டில் 1252 கோரிக்கைகளில், ரூ.238.62 லட்சம் இழப்பீடாக வழங்கப்பட்டுள்ளது. இது படிப்படியாக குறைந்து 2022-23 நிதியாண்டில் பிப்ரவரி மாதம் வரை 78 பேருக்கு 147 லட்சம் ரூபாய் வழங்கப்பட்டுள்ளது.
தேசிய நெடுஞ்சாலைகளில் 2021ம் ஆண்டு 56,007 விபத்துகள் நடந்துள்ளன. இதில் தமிழகத்திலில் மட்டும் 5263 விபத்துகள் நிகழ்ந்துள்ளன. புதுச்சேரியில் 87 விபத்துகள் நடந்துள்ளன.
மக்களவையில் மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி எழுத்து மூலம் அளித்த பதிலில் இந்த விவரங்களை தெரிவித்துள்ளார்.
பிரதமர் அலுவலகம்
மகாராஷ்டிராவில் வீட்டு வசதி மற்றும் நகர்ப்புற மேம்பாடு தொடர்பான முக்கிய திட்டங்களைப் பிரதமர் தொடங்கி வைத்தார்.
பிரதமர் திரு நரேந்திர மோடி தமது மகாராஷ்டிரா பயணத்தின் போது வீட்டு வசதி மற்றும் நகர்ப்புற போக்குவரத்து தொடர்பான முக்கிய திட்டங்களை இன்று  தொடங்கி வைத்தார்.
கல்யாணில் நடைபெற்ற பொதுக் கூட்டம் ஒன்றில் இரண்டு முக்கியமான மெட்ரோ பாதைகளுக்குப் பிரதமர் அடிக்கல் நாட்டினார். இவை தானே – பிவான்டி – கல்யாண் மெட்ரோ மற்றும் தஹிசார் – மிரா – பயாண்டெர் மெட்ரோ. இந்த இரண்டு பாதைப் பணிகளும் நிறைவடையும் போது இப்பகுதியில் மிக அதிகமாக பொதுப் போக்குவரத்து வசதி கிடைக்கும்.
கல்யாணில் பிரதமரின் வீட்டு வசதித் திட்டத்தின் கீழ், பொருளாதார ரீதியில் நலிவடைந்தோர் மற்றும் குறைந்த வருவாய் பிரிவினருக்கு 90,000 வீடுகள் கட்டும் திட்டத்தையும் அவர் தொடங்கி வைத்தார். கல்யாணில் இன்று அடிக்கல் நாட்டப்பட்ட திட்டங்களின் மொத்த மதிப்பு ரூ.33,000 கோடியாகும்.
புனே-யில் பிரதமர் புனே மெட்ரோ 3-ம் கட்ட திட்டங்களுக்கு அடிக்கல் நாட்டினார்.
கல்யாணில் திரண்டிருந்த கூட்டத்தினரிடையே உரையாற்றிய பிரதமர், அடிப்படைக் கட்டமைப்பு மற்றும் பொதுப் போக்குவரத்து மேம்பாட்டுக்கு மத்திய அரசு எவ்வளவு முக்கியத்துவம் அளித்து வேகப்படுத்தி வருகிறது என்பதை சுட்டிக்காட்டினார். 2022-க்குள் அனைவருக்கும் வீட்டு வசதி என்ற மத்திய அரசின் தொலைநோக்குப் பார்வையை அவர் வலியுறுத்தினார்.
புனே-யில் திரண்டிருந்த கூட்டத்தினரிடையே உரையாற்றிய அவர், போக்குவரத்து தொடர்புக்கான கட்டமைப்பு வசதிகளில், அரசு மிகுந்த முக்கியத்துவம் அளிக்கிறது என்றார். அடுத்த தலைமுறைக்கு அடிப்படைக் கட்டமைப்பிலும், போக்குவரத்துத் துறையின் ஒருங்கிணைப்பிலும் இந்தியா கவனத்துடன் இருப்பதாகவும் அவர் தெரிவித்தார். தொடங்குக இந்தியா, அடல் புதிய கண்டுப்பிடிப்பு இயக்கம் ஆகியவற்றின் மூலம் இந்தியா தொழில்நுட்ப மையமாக உருவாகி வருகிறது என்று பிரதமர் தெரிவித்தார்.
-----------
(Visitor Counter : 80
பிரதமர் அலுவலகம்
ஆந்திரப் பிரதேசத்தின் சில பகுதிகளில் ஏற்பட்டுள்ள கனமழை குறித்து அம்மாநில முதல்வருடன் பிரதமர் பேசினார்
ஆந்திரப் பிரதேசத்தின் சில பகுதிகளில் கனமழை காரணமாக ஏற்பட்டுள்ள நிலைமை குறித்து அம்மாநில முதல்வர் திரு ஒய் எஸ் ஜெகன் மோகன் ரெட்டியுடன் பிரதமர் திரு நரேந்திர மோடி பேசினார். தன்னால் இயன்ற அனைத்து உதவிகளையும் மத்திய அரசு வழங்கும் என்று திரு மோடி உறுதி அளித்தார்.
இது குறித்து தமது டிவிட்டர் பக்கத்தில் பதிவிட்டுள்ள திரு மோடி, “ஆந்திரப் பிரதேசத்தின் சில பகுதிகளில் கனமழை காரணமாக ஏற்பட்டுள்ள நிலைமை குறித்து அம்மாநில முதல்வர் திரு ஒய் எஸ் ஜெகன் மோகன் ரெட்டி அவர்களுடன் பேசினேன். இயன்ற அனைத்து உதவிகளையும் மத்திய அரசு வழங்கும் என்று உறுதி அளித்தேன். அனைவரின் நலம் மற்றும் பாதுகாப்புக்கு பிரார்த்தனை செய்கிறேன்,” என்று கூறியுள்ளார்.
உள்நாட்டு விமானப் போக்குவரத்து அமைச்சகம்
ட்ரோன் மற்றும் ட்ரோன் பாகங்களுக்கான உற்பத்தி சார்ந்த ஊக்கத்தொகை திட்டத்தின் கீழ் அடுத்த 3 ஆண்டுகளில் ரூ 120 கோடி வழங்கப்படும்: விமான போக்குவரத்து அமைச்சர் திரு ஜோதிராதித்ய எம் சிந்தியா
தற்சார்பு இந்தியா லட்சியத்தை அடைவதற்கான மற்றுமொரு நடவடிக்கையாக, ட்ரோன் என்றழைக்கப்படும் ஆளில்லாத குட்டி விமானங்கள் மற்றும் அவற்றின் உதிரி பாகங்களுக்கான உற்பத்தி சார்ந்த ஊக்கத்தொகை திட்டத்திற்கு பிரதமர் திரு நரேந்திர மோடி தலைமையிலான மத்திய அரசு 2021 செப்டம்பர் 15 அன்று ஒப்புதல் அளித்தது.
இத்திட்டத்தின் முக்கிய அம்சங்கள் குறித்து இன்று நடைபெற்ற பத்திரிகையாளர் சந்திப்பு ஒன்றில் விமான போக்குவரத்து அமைச்சர் திரு ஜோதிராதித்ய எம் சிந்தியா விளக்கினார். ட்ரோன் மற்றும் ட்ரோன் பாகங்களுக்கான உற்பத்தி சார்ந்த ஊக்கத்தொகை திட்டத்தின் கீழ் அடுத்த 3 ஆண்டுகளில் ரூ 120 கோடி வழங்கப்படும் என்று அவர் கூறினார்.
ட்ரோன் துறையின் ஒட்டுமொத்த தயாரிப்பு அளவை விட ஒன்றரை மடங்கு இது அதிகமாகும். இத்துறையில் அடுத்த 3 ஆண்டுகளில் ரூ 5,000 மதிப்பிலான முதலீடுகள் செய்யப்பட்டு, ரூ 900 கோடி விற்றுமுதலும், 10,000 வேலைவாய்ப்புகளும் உருவாகும்.
2030-க்குள் சர்வதேச ட்ரோன் மையமாக இந்தியாவை உருவாக்குவதே நோக்கமென்றும், இந்த இலக்கை எட்டுவதற்கு தேவையான ஆதரவை தொழில்துறை, சேவை விநியோகம் மற்றும் நுகர்வோருக்கு அமைச்சகம் வழங்கும் என்றும் அமைச்சர் தெரிவித்தார்.
ட்ரோன் சேவைகள் துறை  அளவில் மிகப்பெரியதாகும். அடுத்த 3 ஆண்டுகளில் ரூ 30,000 கோடி எனும் அளவில் இது வளரும் என்று எதிர்பார்க்கப்படுகிறது. அடுத்த 3 ஆண்டுகளில் ஐந்து லட்சம் வேலைவாய்ப்புகளை இது உருவாக்கும் என்றும் எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1755452
-----
(Visitor Counter : 195
அறிவியல் மற்றும் தொழில்நுட்பத்துறை
லே பகுதியில் வேளாண் சார்ந்த தகவல்களை வழங்கும் இந்திய வேளாண் ஆராய்ச்சி சபைக்கு விருது
ஆய்வுக்கூடம் முதல் விளை நிலங்கள் வரை இந்திய வேளாண் ஆராய்ச்சி சபை மேற்கொண்டு வரும் வேளாண் செயல்முறைகள் மற்றும் தொழில்நுட்பங்களைப் பாராட்டி, தேசிய வேளாண் சஞ்சிகையான அக்ரிகல்ச்சர் டுடே, இந்த சபையைச் சேர்ந்த விஞ்ஞானிகள் குழுவிற்கு விருது வழங்கியுள்ளது. லே போன்ற தொலைதூர பகுதிகளில் வாழ்வாதாரத்தையும், உற்பத்தி அமைப்பையும் மேம்படுத்துவதற்காக மேற்கொள்ளப்பட்ட விஞ்ஞானிகளின் சீரிய பணிகளுக்கு அங்கீகாரம் கிடைத்துள்ளது.
நிலையான இமாலய சூழலியல் மீதான தேசிய இயக்கத்தின் கீழ், இமாலய வேளாண்மைக்கான பணிக் குழுவின் ஒருங்கிணைப்பாளர் டாக்டர் அருணாச்சலம் மற்றும் லே பகுதியின் இணை ஆராய்ச்சியாளரான டாக்டர் எம் ரகுபன்ஷி ஆகியோர் தலைமையிலான குழுவினர், புதிய பயிர்கள் மற்றும் வெவ்வேறு மதிப்பீடுகளின் வாயிலாக விளை நிலங்களில் களைச் செடிகளின் மேலாண்மைக்கான செயல் விளக்கங்கள் மற்றும் சிறந்த வேளாண் செயல்முறைகளை அறிமுகப்படுத்தி வருகின்றனர்.
மேலும் லே பகுதியில் நிலையான மற்றும் பருவநிலையை எதிர்கொள்ளும் வேளாண்மையை விவசாயிகள் பெறுவதற்காக அறிவியல் சார்ந்த தகவல்களை வழங்கும் பயிலரங்கங்கள், பயிற்சிகளுக்கும் விஞ்ஞானிகள் குழு ஏற்பாடு செய்தது.
அக்ரிகல்ச்சர் டுடே குழுவால் காணொலி வாயிலாக ஏற்பாடு செய்யப்பட்டிருந்த நிகழ்ச்சியில், முதன்மை விஞ்ஞானி டாக்டர் எம் ரகுபன்ஷி, இந்த விருதினைப் பெற்றுக் கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1711116
உள்துறை அமைச்சகம்
“நீர் - வானிலை சார்ந்த பேரழிவு ஆபத்து வாய்ப்புக் குறைப்பு'' என்ற தலைப்பிலான தொடர் பயிலரங்கம் நிறைவு
மத்திய உள்துறை அமைச்சகத்தின் தேசிய பேரிடர் மேலாண்மை நிறுவனம் , இந்திய வானிலை ஆராய்ச்சித் துறையுடன் இணைந்து “நீர் - வானிலை சார்ந்த பேரழிவு ஆபத்து வாய்ப்புக் குறைப்பு'' குறித்த இணையவழித் தொடர் பயிரலங்கு நிகழ்ச்சிகளுக்கு ஏற்பாடு செய்திருந்தது. இந்த பயிலரங்கு நடப்பாண்டு ஜூலை 14-ம் தேதி முதல் ஆகஸ்ட் நான்காம் தேதி வரை நடைபெற்றது. இடி மின்னல் புயல், முகில்வெடிப்பு மற்றும் வெள்ளம், சூறாவளிகள் மற்றும் புயல் பாதிப்புகள், பருவநிலை மாற்றம் மற்றும் தீவிர வானிலை மாற்றங்கள் என்ற நான்கு முக்கியமான தலைப்புகளில் இதில் நிகழ்ச்சிகள் நடத்தப்பட்டன. நீர் - வானிலை சார்ந்த ஆபத்து குறித்து மனிதனின் புரிதலை மேம்படுத்துதல் மற்றும் கூட்டு செயல்பாடுகளை சிறப்பாக செயல்படுத்துதலுக்கான வாய்ப்புகள் பற்றி விவாதிப்பதாகவும், பிரதமரின் 10 அம்ச செயல் திட்டம் குறித்து கலந்துரையாடுவதாகவும் இந்த இணையவழிப் பயிலரங்குகள் இருந்தன. ஆபத்து வாய்ப்புகளைக் குறைத்தல் மற்றும் பாதிக்கப்பட்ட பகுதிகள் அவற்றைத் தாங்கும் திறனை மேம்படுத்தும் வகையில் பேரழிவு ஆபத்து குறைப்புக்கான கட்டமைப்பு பற்றியும் இவற்றில் பேசப்பட்டது.
மத்திய உள்துறை இணை அமைச்சர் திரு. நித்யானந்த் ராய் ``நீர் - வானிலை சார்ந்த பேரழிவு ஆபத்து வாய்ப்புக் குறைப்பு'' குறித்த முதலாவது இணையவழிப் பயிலரங்கை 2020 ஜூலை, 14-ம் தேதியன்று தொடங்கி வைத்தார். அப்போது உரையாற்றிய அவர், நீர் - வானிலை சார்ந்த பேரழிவுகளின் பாதிப்புகளைக் குறைப்பதற்கு மத்திய அரசின் துறைகள் / ஏஜென்சிகள் மேற்கொள்ளும் முக்கியமான நடவடிக்கைகளை பட்டியலிட்டார். இந்தப் பேரழிவுகளால் ஏற்படும் பாதிப்புகளை குறைந்தபட்ச அளவிற்குள் கட்டுப்படுத்துவதற்கு மேற்கொள்ள வேண்டிய குறுகிய கால மற்றும் நீண்டகால நோக்கிலான கூட்டு முயற்சிகள் பற்றியும் அவர் வலியுறுத்தினார்.
இந்தப் பயிலரங்கம் ஆகஸ்ட் நான்காம் தேதியன்று நிறைவடைந்தது. இதில் நீர், வானிலை, பேரிடர் அபாயங்களைக் குறைப்பது பற்றி பல்வேறு துறைகளைச் சார்ந்த வல்லுநர்கள் உரையாற்றினார்கள்.
(Visitor Counter : 131